Nemecké represálie v Krupine

**Nemecké represálie v [[Krupina|Krupine]]** respektíve **nemecké a gardistické represálie v Krupine** boli vojnové zločiny spáchané nemeckým Einsatzkommandom 14 a 5. poľnou rotou Hlinkovej gardy po potlačení Slovenského národného povstania. Muži rómskej národnosti boli 17. novembra zatknutí 5. poľnou rotou Hlinkovej gardy, odovzdaní Gestapu a neskôr zavraždení v Kremničke (celkovo bolo zavraždených 37 osôb rómskej národnosti). 13 obetí bolo zavraždených 14. decembra 1944 priamo v Krupine v lokalite Starý Hostinec. Príslušníci 5. poľnej roty Hlinkovej gardy boli v roku 1958 súdení v procese s príslušníkmi POHG. Gardista Ľudovít Laco bol aj za účasť na popravách v Krupine odsúdený na trest smrti a 14. júla 1958 popravený.

## Predohra
Ilegálny revolučný národný výbor bol v Krupine vytvorený začiatkom roka 1944. Počas SNP pôsobil v meste okresný i miestny revolučný národný výbor. V okolí Krupiny pôsobil partizánsky zväzok Alexander Nevský. V meste sídlil štáb oddielu francúzskych partizánov pod velením kpt. Georgea de Lannurien. Nemci obsadili Krupinu 18. októbra 1944. V novembri si v meste zriadilo oporný bod Einsatzkommando 14 a Pohotovostné oddiely Hlinkovej gardy. Sídlom 5. poľnej roty HG sa stala meštianska škola.

## Represálie
Už dňa 18. októbra 1944 Nemci vypálili osadu Šváb, sídlo štábu partizánskeho zväzku Alexander Nevský. Zhoreli pritom všetky obytné domy aj hospodárske staviská. V novembri začalo zatýkanie bývalých povstalcov, partizánov, komunistov a obyvateľov židovského a rómskeho pôvodu. Od 11. do 17. novembra 1944 príslušníci 5. poľnej roty HG zaistili 28 obyvateľov Krupiny. 17. novembra 1944 gardisti zaistili všetkých mužov rómskeho pôvodu vo veku od 14 do 60 rokov a odovzdali ich gestapu, ktoré ich vyviezlo do Kremničky, kde boli zavraždení. Po oslobodení boli ich telá v Kremničke exhumované zo spoločného hrobu. Podarilo sa identifikovať 21 obetí (celkovo zahynulo počas 2. svetovej vojny 37 krupinských Cigánov).

### Poprava pri Starom Hostinci
Dňa 14. decembra 1944 v nočných hodinách príslušníci Einsatzkommanda 14 a 5. poľnej roty HG v lokalite Starý Hostinec zavraždili 13 obyvateľov rómskeho a židovského pôvodu. Pred popravou boli zatknuté obete surovo bité a 2 Rómky boli opakovane znásilňované. Popravu mal podľa neskorších súdnych výpovedí svedkov zorganizovať veliteľ jednej z čiat Ľudovít Laco na rozkaz nadporučíka Nemsilu. Streľbu zahájil zástupca veliteľa krupinskej pobočky Einsatzkommanda 14 Anton Nowotný. Postupne sa pridali aj gardisti. Alexander Lichtneker podľa priznania pred súdom zastrelil manželku Dr. Lengyela, ďalší z gardistov Alojz Koprda zabil úderom pažby do hlavy ich dcéru Juditu. Podľa svedkov strieľal aj Ľudovít Laco, no ten to pre súdom popieral. Obete boli okradnuté o šatstvo a zahádzané provizórne haluzím. Na druhý deň sa gardisti vrátili a zakopali mŕtvoly.

Zoznam obetí:

### Zoznam obetí rómskeho pôvodu popravených v rokoch 19441945
Zoznam obetí:

## Proces s príslušníkmi POHG
V rámci úsilia československého komunistického štátneho aparátu vysporiadať sa so zostávajúcimi bývalými podporovateľmi Hlinkovej Slovenskej ľudovej strany a zdiskreditovať katolícku cirkev prebehli v roku 1958 procesy s príslušníkmi POHG. Hoci obsahom procesov bolo potrestanie brutálnych zločinov a vrážd v Nemeckej, Kremničke a Krupine na prelome rokov 1944 a 1945, na ktorých sa objektívne podieľali niektorí súdení členovia Pohotovostných oddielov Hlinkovej Gardy, procesy prebiehajúce paralelne v Bratislave a Banskej Bystrici mali politické pozadie. Boli využité na propagandu proti cirkvi, mali vopred určenú stratégiu a tresty vopred stanovené byrom ÚV KSS a ÚV KSČ, ktoré zodpovedali škále politických procesov v päťdesiatych rokoch minulého storočia. Z aktérov krupinských udalostí bol v procese v Banskej Bystrici gardista Ľudovít Laco odsúdený na trest smrti, krupinský kňaz Leonard Sliačan bol obvinený z kolaborácie a odsúdený na 25 rokov odňatia slobody.

## Referencie

Kategória:1944 na Slovensku
Kategória:Krupina 
Krupina
Krupina
Krupina